গঙ্গাসাগর, কুম্ভমেলার আবহে রামমন্দিরের প্রাণ প্রতিষ্ঠার বর্ষপূর্তিতে হাজির সারা ভারত

ওয়েব ডেস্ক: গঙ্গাসাগর মেলা চলছে। কুম্ভমেলা সোমবার থেকে শুরু। তারই মধ্যে হিন্দু ভক্তদের পরম পাওয়া উত্তরপ্রদেশের অযোধ্যায় পবিত্র রাম মন্দিরের (Ram Temple) প্রাণ প্রতিষ্ঠার বর্ষপূর্তি (Consecration Anniversary)। শনিবার, ১১ জানুয়ারি ওই অনুষ্ঠানে কাশ্মীর থেকে কন্যাকুমারী ভারতের বিভিন্ন এলাকা থেকে ভক্তরা (Devotees) এসেছিলেন। হিসেব মতো ২২ জানুয়ারি ওই অনুষ্ঠান হওয়ার কথা ছিল। বদলে দ্য শ্রীরাম জন্মভূমি তীর্থক্ষেত্র ট্রাস্ট এদিন ওই অনুষ্ঠান করার সিদ্ধান্ত নেয়। চিরাচরিত হিন্দু ক্যালেন্ডার মেনেই এই সিদ্ধান্ত নেওয়া হয়। গতবছর ওই অনুষ্ঠান হয়েছিল পৌষ শুক্লপক্ষ দ্বাদশীর দিন। যা কুর্মা দ্বাদশী নামে পরিচিত। এবছর ওই পুণ্য দিন এই শনিবার পড়েছে। এক্স হ্যান্ডলে ট্রাস্ট লিখেছে, এই অনুষ্ঠান প্রতিষ্ঠা দ্বাদশী হিসেবে পরিচিত হবে।

এর জন্য এদিন থেকে সোমবার পর্যন্ত বিভিন্ন অনুষ্ঠানের আয়োজন করা হচ্ছে। ভগবান রামকে উপাসনা করার জন্য এদিন প্রচুর ভক্ত সেখানে জড়ো হন। গতবছর ২২ জানুয়ারি বহু প্রতীক্ষিত রামমন্দিরের প্রাণ প্রতিষ্ঠা অনুষ্ঠান দেশ, বিদেশের নজর কেড়েছিল। প্রধানমন্ত্রী নরেন্দ্র মোদি ছাড়াও নক্ষত্র সমাবেশ ছিল সেই অনুষ্ঠানে। ওই মন্দির কমপ্লেক্সের কাজ শেষ হওয়ার কথা ছিল আগামী জুন মাসের মধ্যে। তবে ওই সময়ে শেষ করা সম্ভব হচ্ছে না। তা পিছিয়ে সেপ্টেম্বর মাস করা হচ্ছে। সব কাজ শেষ হলে এই মন্দির চত্বর তিন তলার হবে। তাতে ৩৯২টি স্তম্ভ ও ৪৪টি গেট থাকছে। রাম মন্দিরের প্রাণপ্রতিষ্ঠার পর অযোধ্যায় ভক্তদের ভিড় বেড়েছে। কোটি কোটি পর্যটক এসেছেন বারাণসী ও অযোধ্যায়।

আরও পড়ুন: ১৩ বছরের ‘সন্ন্যাসিনী’ এবং মহন্তকে বের করে দিল জুনা আখড়া

প্রধানমন্ত্রী এদি্ন শুভেচ্ছা জানিয়ে লিখেছেন, অযোধ্যায় রামলালার প্রাণপ্রতিষ্ঠার বর্ষপূর্তিতে সবাইকে শুভেচ্ছা। শতাব্দীর আত্মত্যাগ, পরিশ্রমের পর ওই মন্দির নির্মাণ হয়েছে। এটা আমাদের সংস্কৃতি ও আধ্যাত্মিকতার ঐতিহ্য। ট্রাস্টের সাধারণ সম্পাদক চম্পত রাই জানিয়েছেন, সাধারণ মানুষের জন্য তিন দিনের অনুষ্ঠানই অবারিত।